РЕШЕНИЕ ЗА ИЗПЪЛНЕНИЕ НА КОМИСИЯТА
от 11 април 2014 година
за определянето на служба по регистрацията в домейна от първо ниво „.eu“
(текст от значение за ЕИП)
(2014/207/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 733/2002 на Европейския парламент и на Съвета от 22 април 2002 г. относно въвеждането на .eu домейн от най-високо ниво (1), и по-специално член 3, параграф 1, буква б) от него,
като има предвид, че:
(1)
Комисията следва да определи службата по регистрация, натоварена с организацията, администрацията и управлението на домейна от първо ниво „.eu“, след като е публикувала в Официален вестник на Европейския съюз покана за изразяване на интерес.
(2)
През 2003 г. с Решение 2003/375/ЕО (2) Комисията определи Европейския регистър за имена на интернет домейни (EURid) за служба по регистрация в домейна от първо ниво „.eu“. Комисията сключи договор с Европейския регистър за имена на интернет домейни (EURid), в който бяха определени условията, при които Комисията упражнява надзор върху организацията, администрацията и управлението на интернет домейна от първо ниво „.eu“ от службата по регистрация. Този договор бе подписан на 12 октомври 2004 г. за срок от 5 години, и след това подновен през 2009 г. за още пет години. Неговият срок изтича на 12 октомври 2014 г.
(3)
Комисията публикува покана за изразяване на интерес (2013/C 134/06) в Официален вестник на Европейския съюз на 14 май 2013 г. съвместно със своята декларация относно ролята ѝ на надзорен орган по организацията, администрацията и управлението на домейна от първо ниво (ДПН) „.eu“ от службата по регистрация (2013/C 134/05), която беше отправена към организациите, желаещи да поемат функциите на служба по регистрация, отговаряща за организацията, управлението и администрацията на домейна от първо ниво „.eu“.
(4)
Срокът за отговор на поканата беше 20 юни 2013 г. Получено бе само едно заявление - от Европейския регистър за имена на интернет домейни (EURid).
(5)
На 25 юли 2013 г. бе проведено оценяване въз основа на критериите за допустимост и критериите за подбор, предвидени в поканата за изразяване на интерес.
(6)
Оценителите разгледаха заявлението и присъдиха точки по различни аспекти на кандидатурата (индивидуални или колективни) в съответствие със системата за оценяване, предвидена в раздел 4 от поканата, и беше отчетено качеството на кандидатурата като цяло с оглед на критериите за подбор. Оценителите стигнаха до заключението, че заявлението, подадено от Европейския регистър за имена на интернет домейни (EURid), отговаря на минималните изисквания по всеки от критериите за подбор. Комисията разгледа резултатите, до които са достигнали оценителите, и въз основа на този анализ подкрепя решението.
(7)
Мерките, предвидени в настоящото решение, са в съответствие със становището на Комитета за регулиране на съобщенията, създаден съгласно член 22, параграф 1 от Директива 2002/21/ЕО на Европейския парламент и на Съвета (3),
ПРИЕ НАСТОЯЩОТО РЕШЕНИЕ:
Член 1
Европейският регистър за имена на интернет домейни (EURid) се определя за служба по регистрацията в домейна от първо ниво „.eu“, натоварена с организацията, управлението и администрацията на домейна от първо ниво „.eu“.
Член 2
Комисията сключва договор с Европейския регистър за имена на интернет домейни (EURid), в който се определят условията, при които Комисията упражнява надзор върху организацията, администрацията и управлението на интернет домейна от първо ниво „.eu“ от службата по регистрация съгласно член 3, параграф 1, буква в) от Регламент (ЕО) № 733/2002.
Този договор е с първоначален срок пет години и може да бъде удължаван два пъти - всеки път за допълнителен период от максимум пет години.
Член 3
Решение 2003/375/ЕО се отменя.
Член 4
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 11 април 2014 година.